b"\n_START_ARTICLE_\nPadr\xc3\xb3 municipal d'habitants\n_START_PARAGRAPH_\nEl Padr\xc3\xb3 municipal d'habitants \xc3\xa9s un registre administratiu on consten els ve\xc3\xafns d'un municipi. Correspon als ajuntaments la seva creaci\xc3\xb3, manteniment, revisi\xc3\xb3 i cust\xc3\xb2dia, i a l'Institut Nacional d'Estad\xc3\xadstica d'Espanya la coordinaci\xc3\xb3 dels padrons de tots els municipis, aix\xc3\xad com realitzar les comprovacions oportunes. La resoluci\xc3\xb3 de discrep\xc3\xa0ncies entre els ajuntaments o d'aquests o altres entitats locals amb l'INE correspon al Consell d'Empadronament (Consejo de Empadronamiento), \xc3\xb2rgan col\xc2\xb7legiat, amb representants de l'Administraci\xc3\xb3 General de l'Estat (INE, Oficina del Censo Electoral i Ministerio de AAPP) i de les entitats locals. Des de l'1 de maig de 1996, el Padr\xc3\xb3 municipal d'Espanya es renovava ex-novo cada cinc anys. Des d'aleshores es transforma en padr\xc3\xb3 continu, de gesti\xc3\xb3 informatitzada i amb una revisi\xc3\xb3, la data de refer\xc3\xa8ncia de la qual \xc3\xa9s l'1 de gener de cada any. Cal no confondre el padr\xc3\xb3 municipal d'habitants, que \xc3\xa9s un registre de la poblaci\xc3\xb3 que realitzen els municipis, amb el cens de poblaci\xc3\xb3, que \xc3\xa9s una operaci\xc3\xb3 estad\xc3\xadstica estatal sobre l'estructura de la poblaci\xc3\xb3._NEWLINE_El ve\xc3\xafnatge administratiu es refereix a l'empadronament. \xc3\x89s objecte de regulaci\xc3\xb3 per part de la legislaci\xc3\xb3 de r\xc3\xa8gim local, la qual exigeix a tot espanyol o estranger que visqui a territori espanyol, estar empadronat en el municipi que resideixi habitualment. Atorga la condici\xc3\xb3 de ve\xc3\xad als espanyols majors d'edat que resideixin habitualment en el terme municipal i figurin inscrits amb aquest car\xc3\xa0cter en el padr\xc3\xb3. Concretament d\xe2\x80\x99acord amb la Llei 7/1985, de 2 d\xe2\x80\x99abril, reguladora de les bases del r\xc3\xa8gim local, en la modificaci\xc3\xb3 operada per la Llei 4/1996, de 10 de gener, s\xc3\xb3n ve\xc3\xafns d\xe2\x80\x99un municipi les persones inscrites en el padr\xc3\xb3. Totes les persones (espanyols i estrangers) que visquin a Espanya estan obligades a inscriure\xe2\x80\x99s en el padr\xc3\xb3 del municipi on resideixen habitualment i, si resideixen en diversos municipis, en aquell municipi en qu\xc3\xa8 habitin m\xc3\xa9s temps l\xe2\x80\x99any. Per tant, a difer\xc3\xa8ncia del ve\xc3\xafnatge civil, que t\xc3\xa9 efectes civils, el ve\xc3\xafnatge administratiu t\xc3\xa9 efectes juridicoadministratius i \xc3\xa9s el criteri que atribueix la condici\xc3\xb3 pol\xc3\xadtica de catal\xc3\xa0 en l'Estatut d'Autonomia de Catalunya de 2006."